HeimFréttirÓlíðandi með öllu að fólk þurfi að búa við fjarskipta - og rafmagnsleysi ... Ólíðandi með öllu að fólk þurfi að búa við fjarskipta - og rafmagnsleysi sólarhringum saman Rétt í þessu samþykkti Framsýn stéttarfélag að senda frá sér svohljóðandi ályktun um raforkumál og dreifikerfið sem að mati félagsins er ekki á vetur setjandi . „ Framsýn stéttarfélag lýsir yfir megnri óánægju með aðgerðarleysi hins opinbera í raforkumálum . Í nýliðnu óveðri kom augljóslega í ljós að núverandi dreifikerfi raforku á Norðurlandi er ekki á vetur setjandi . Sú staðreynd hefur reyndar lengi legið fyrir enda skort verulega á að eðlilegu viðhaldi á dreifikerfinu væri sinnt . Það er ólíðandi með öllu að fólk þurfi að búa við fjarskipta - og rafmagnsleysi sólarhringum saman árið 2019 , svo ekki sé talað um atvinnulífið sem treysta þarf á örugga raforku . Ljóst er að tjónið vegna rafmagnsleysisins er verulegt og hleypur á milljörðum króna . Án efa hefði verið hægt að draga verulega úr tjóni af völdum óveðursins hefði eðlilegri innviðauppbyggingu verið sinnt í gegnum tíðina í stað þess að láta það sitja á hakanum . Vissulega er það athyglisvert að rafmagnsstaurar hafi brotnað eins og tannstönglar í óveðrinu , það hlýtur að segja töluvert um ástand þeirra . Stjórnvöld verða að bregðast við þessum alvarlega vanda í samráði við raforkufyrirtækin og íbúa þeirra sveitarfélaga sem búa við þessar óboðlegu aðstæður . Framsýn krefst þess að ráðist verði í lagfæringar á dreifikerfinu þegar í stað svo aðstæður sem þessar endurtaki sig ekki . Nú þegar ákveðin efnahagslægð er í þjóðfélaginu er fátt betra en að ráðast í uppbyggingu á raforkukerfinu á landsbyggðinni , það er fjárfesting sem skilar sér beint aftur til þjóðarbúsins . Þá er ekki annað hægt en að þakka þeim fjölmörgu starfsmönnum raforkufyrirtækja og verktaka sem komu að því að koma rafmagninu í lag , fyrir þeirra ómetanlegu störf , oft við mjög hættulegar aðstæður . Það sama á við um þá björgunarsveitarmenn sem stóðu vaktina í óveðrinu . Þeim verður seint þakkað að fullu fyrir þeirra frábæra starf í þágu samfélagsins . “